ये प्रेम भी बड़ी विचित्र वस्तु है। इसके अंधे का तो कोई इलाज़ ही नहीं। इन्हें तो सारा संसार ही एक सा दिखाई देता है| उंच-नीच, जाति-पांति, भेद-भाव , माँ- बाप, सभी को एक तराजू में तौल कर भुला देने को मन करता है। अपनी औकात भूलकर चाँद तारे तोड़ कर लाने का दम भरता है| चाहे कोई कितना भी नारकीय -पाप पंक मय क्यों न हो सारा विश्व 'सिया-राम मय, प्रेम मय ' लगता है।'सावन के अंधे ' को सर्वत्र हरा ही हरा सूझता है। इस रोग के अंधों पर तो कोटिभि ग्रन्थ व महाकाव्य लिखे जा सकते हैं। पर कुछ भी हो ये आँखों वाले अंधे कभी कभी बड़ी ऊंची बातें कर व कह जाते हैं| अपने तुलसी को ही लीजिये ,मुर्दे को नाव बनाकर तर गए यमुना पार,सांप को रस्सी समझ कर चढ़ गए प्रिया की खिड़की , डांट खाकर बन गए महाकवि तुलसीदास , रच गए " राम चरित मानस"| प्रेमी की धुन में अंधी 'गणिका' ने महाज्ञानी-ध्यानी ऋषि को ही तत्वार्थ-ज्ञान की राह दिखादी। आँखें ,मन और प्रेम की त्रिकल जोड़ी का अंधेपन से बड़ा गहरा सम्बन्ध है। आँखें होते हुए भी शकुंतला महर्षि के आगमन को नहीं देख पायी और वर्षों के विरहानलव कष्टों की साक्षी बनी|